# Rossinyol bord comú

El rossinyol bord comú, rossinyol bord, rossinyol bastard o rossinyol petit (Cettia cetti) és una espècie d'ocell de la família dels cètids (Cettiidae). Es troba al sud i centre d'Europa, nord-oest d'Àfrica i el Paleàrtic oriental fins a l'Afganistan i el nord-oest del Pakistan. Els seus hàbitats principals són les praderies i matollars temperats, els cursos d'aigua, els aiguamolls i demés zones humides, així com les plantacions. El seu estat de conservació es considera de risc mínim.
És prou semblant al rossinyol. El seu nom científic prové del zoòleg italià Francesco Cetti. A les Balears també es coneix com a "xifla".

## Morfologia

Mesura 14 cm de llargària. El seu plomatge és de color castany rogenc al cap, dors, cua i ales, i blanquinós al pit i al ventre. Ostenta un desdibuixat vió superciliar de color clar. Té les ales i la cua arrodonides i d'un to rogenc. No hi ha dimorfisme sexual.

## Ecologia

Habita tota la península Ibèrica, a l'Europa mediterrània, Romania, Bulgària, nord-est d'Àfrica i Orient Pròxim fins a l'Afganistan. És comú als Països Catalans i, des de 1973, ha colonitzat Gal·les i el sud d'Anglaterra. És essencialment sedentari i es localitza en àrees humides (com ara, rius, séquies, estanys, aiguamolls, etc.), sempre que hi hagi una vegetació abundant a la ribera.
Menja insectes, llavors i mol·luscs. És molt difícil de descobrir entre la vegetació on s'amaga, però en canvi és fàcil de detectar gràcies al cant nupcial, fort i clar. A diferència del mascle, la femella no canta.
Entre els arbusts, la femella construeix un nial complex, emprant gran varietat de materials. Ella sola s'encarrega de la reproducció: pon 3 o 5 ous a l'abril-maig, els cova durant 13 dies i alimenta els pollets fins que aquests deixen el niu al cap de 15 dies.

## Referències

* ↑ «Rossinyol bord comú». Cercaterm. TERMCAT, Centre de Terminologia. Rev. 11 setembre 2023 (català)
* ↑ https://sc7e78b65f6aa34af.jimcontent.com/download/version/1555871449/module/12080977149/name/L%C3%88XIC%20DE%20L%27ARR%C3%92S%20I%20S%27ALBUFERA.pdf
* ↑ «Cupwings, crombecs, cettiid bush warblers, Streaked Scrub Warbler, yellow flycatchers, hylias» (en anglès). IOC World Bird List Version 13.2. International Ornithologists' Union, 01-07-2023. [Consulta: 10 octubre 2023].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 628. ISBN 978-84-16728-37-4.
* ↑ BirdLife International. «Cetti's Warbler. Cettia cetti» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2021. [Consulta: 11 setembre 2023].
* ↑ https://publicacions.iec.cat/repository/pdf/00000269/00000084.pdf
* ↑ Llorente, Gustavo: Els vertebrats de les zones humides dels Països Catalans. Editorial Pòrtic, S.A. Col·lecció Conèixer La Natura, núm. 6, plana 132. Desembre del 1988,Barcelona,ISBN 8473063546
* ↑ Lalueza i Fox, Jordi: El llibre dels ocells de Catalunya,plana 91. Editorial De Vecchi - Edicions Cap Roig. Barcelona,1987. ISBN 843150434X

## Enllaços externs

* «Rossinyol bord comú». Gran Enciclopèdia Catalana. Barcelona: Grup Enciclopèdia Catalana.
* Estudi de la població d'aquest ocell al Principat de Catalunya
* Descripció i hàbitat del rossinyol bastard. (francès)
* Rossinyol bord comú. eBird